સ્વચ્છતા એ સંસ્કાર છે. માણસને જ્યાં સુધી પોતાના દેશ પ્રત્યે ખરા અર્થમાં લાગણી ન થાય ત્યાં સુધી નાટકબાજી ચાલતી રહેવાની છે. બાય ધ વે, તમે શું કરો છો? સફાઇ જાળવો છો? પર્યાવરણની દરકાર લો છો? જો કરતા હોવ તો તમે સાચા અને સારા નાગરિકો છો. માત્ર સોશિયલ મીડિયામાં એક્ટિવલી ડાહી ડાહી વાતો કરવાથી કોઇ ઉદ્ધાર થવાનો નથી. જે કંઇ થઇ શકે એટલું કરીએ તો જ દેશનું ભલું થશે. અમેરિકાના ભૂતપૂર્વ પ્રેસિડેન્ટ જ્હોન એફ. કેનેડીએ કહ્યું હતું એ વાત આખી દુનિયાને લાગુ પડે છે. એ ન પૂછો કે તમારા દેશે તમારા માટે શું કર્યું? એ વિચારો કે તમે તમારા દેશ માટે શું કર્યું? યાદ રાખો, તમે કરી શકશો એ કોઇ નહીં કરી શકે!